Vremea se menține închisă în Republica Moldova. Temperaturile, sub media perioadei
- Nicolae Comănescu
- 14 mai 2024, 07:14
Vreme fără temperaturi ridicate, și azi, în Republica Moldova, după cum au preconizat meteorologii. Situația nu va fi mult diferită față de cea de luni, din punct de vedere al valorilor termice. Maximele vor oscila între 12 și 16 grade Celsius, în funcție de zonă, iar minima va coborî până la 6 grade Celsius.
În toată țara, cerul va fi înnorat pe tot parcursul zilei, sunt șanse de ploi, dar acestea vor fi sporadice și neînsemnate cantitativ. Se vor înregistra 16 grade la Cahul, vor fi câte 15 la Rîbnița, Briceni și Bălți, la Chișinău, mercurul din termometre ajunge al 13 grade Celsius, iar la Ștefan-Vodă vor fi 12.
Cer înnorat pe tot parcursul zilei în Republica Moldova
Mâine situația nu se va schimba. Maximele ajung la 15 - 16 grade Celsius, cerul va fi înnorat toată ziua.
În România, valorile termice vor fi apropiate de cele normale în regiunile vestice și nord-vestice, dar în restul teritoriului vor caracteriza o vreme relativ răcoroasă. Cerul va avea înnorări temporare și mai ales după-amiaza și seara vor fi averse, însoțite și de descărcări electrice, local în zonele montane și submontane în special ale Carpaților Occidentali și Meridionali și posibil izolat în rest.
La altitudini de peste 2.000 m vor fi precipitații sub formă de lapoviță și ninsoare. Vântul va sufla slab și moderat, cu intensificări temporare în sudul Banatului. Temperaturile maxime se vor situa între 14 și 23 de grade, iar cele minime în general între 3 și 10 grade. Izolat, noaptea, se va forma ceață, iar mai ales în depresiunile din estul Transilvaniei vor fi condiții de brumă.
În București, vremea va fi relativ răcoroasă. Cerul va fi temporar noros și vântul va sufla slab și moderat. Temperatura maximă va fi de 19…21 de grade, iar cea minimă de 7…9 grade.
Mâine, în cea mai mare parte a țării, vremea va fi mai rece decât în mod obișnuit pentru această perioadă din an. Pe parcursul zilei vor fi înnorări în general persistente în sud și est și temporare în celelalte regiuni. Cu precădere după-amiaza și seara vor fi averse și descărcări electrice, pe alocuri în zonele montane și submontane și doar izolat în restul teritoriului. La altitudini mari vor fi posibile precipitații slabe sub formă de lapoviță și ninsoare.